ทส.เปิดโครงการป่าในเมือง จ.ระนอง “ป่าชายเลนกลางเมือง โกงกางดึกดำบรรพ์ 200 ปี” รวมพื้นที่กว่า 2,000 ไร่
กระทรวงทรัพยากรธรรมชาติและสิ่งแวดล้อมเปิดโครงการป่าในเมือง “สวนป่าประชารัฐ เพื่อความสุขของคนไทย” บริเวณป่าชายเลนริมถนนท่าเมือง ชุมชนด่านท่าเมือง ตำบลเขานิเวศน์ อำเภอเมือง จังหวัดระนอง เพื่อให้คนอยู่ร่วมกับป่า มีส่วนร่วมอนุรักษ์ ฟื้นฟูและพัฒนาพื้นที่สีเขียวให้สมบูรณ์ ซึ่งเป็นพื้นป่าของ กรมทรัพยากรทางทะเลและชายฝั่ง (ทช.) กรมป่าไม้ และกรมอุทยานแห่งชาติสัตว์ป่าและพันธุ์พืช เน้นพื้นที่ในเขตเมืองหรือพื้นที่ใกล้ชุมชน เพื่อให้ประชาชนเข้ามาใช้ประโยชน์ได้ รวมทั้ง ใช้เป็นศูนย์ศึกษาธรรมชาติป่าชายเลน แหล่งท่องเที่ยวเชิงอนุรักษ์ สถานที่พักผ่อนหย่อนใจและออกกำลังกาย 

พลเอกสุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า ปัจจุบันสามารถหยุดการบุกรุกป่าชายเลนกลางเมืองลงได้ทั้งหมด ขอคืนพื้นที่ป่านำมาพื้นฟูได้กว่า 2,000 ไร่ และยังเกิดเครือข่ายอนุรักษ์ป่าชายเลนกลางเมืองขึ้น ทำให้มีป่าชายเลนมีบทบาทสำคัญต่อชุมชนอย่างมาก เช่น รักษาสมดุลธรรมชาติบริเวณปากน้ำระนอง แหล่งทำมาหากินของชาวประมงพื้นบ้าน จึงเลือกพื้นที่นี้ทำโครงการป่าในเมือง ที่สำคัญช่วยอนุรักษ์ป่าธรรมชาติเก่าแก่ในพื้นที่เมืองและระบบนิเวศป่าชายเลนที่สมบูรณ์ เช่น ต้นโกงกางยักษ์ที่มีอายุกว่า 200 ปี

นายจตุพร บุรุษพัฒน์ อธิบดีกรมทรัพยากรทางทะเลและชายฝั่ง (ทช.) กล่าวว่า กรมทรัพยากรทางทะเลและชายฝั่ง (ทช.) วางแผนพัฒนาโครงการป่าชายเลนในเมืองระนองตามนโยบายโครงการป่าในเมืองตั้งแต่ปี 2561-2565 แบ่งการพัฒนาออกเป็น การขุดคูแพรกหรือรั้วและจัดทำกำแพงคอนกรีตเป็นแนวเขตป้องกันการบุกรุก ปลูก บำรุงและปรับสภาพป่าชายเลน จัดทำแห่งรวมพันธุ์ไม้เก่าแก่ จัดทำทางเดินธรรมชาติและหอชมป่าชายเลนในเมือง อาคารศูนย์เรียนรู้และห้องน้ำสาธารณะเพื่อการท่องเที่ยว ป้ายสื่อความหมาย ศาลาและอาคารนิทรรศการ พื้นที่ออกกำลังกายและพื้นที่นันทนาการ การปรับภูมิทัศน์ตามสภาพภูมินิเวศ และการจัดการขยะในป่าชายเลน โดยเฉพาะถุงพลาสติกและโฟม